Inisyal na inasahan kan JTWC na tatahakon ni Clara an Luzon mantang saro na ining tropikal na bagyo. Saktong 18:00 UTC kan Setyembre 17, dineklara kan JMA na mas nagtindi pa ini sa irarom kan parehong kategorya. Sa parehas na aldaw, nagpoon naman na magbantay an Philippine Atmospheric, Geophysical and Astronomical Services Administration (PAGASA) sa nasabing bagyo na pinangaran kaining Rubing. Kan Setyembre 18, binago kan JTWC an pagtataya kaini sa kamugtakan nin panahon kan nagbago an direksyon kan bagyo na pasiring na sa dagat huli sa pagluya kan inaapod na ridge sa norteng parte kaini. Pero nagin paagi an pagluyang ini para  padagos na tahakon kan bagyo an sulnopan pa-norteng sulnopan na direksyon. Pagkatapos mahiling an pagkakabilog kan mata kaini sa paagi nin mga ladawan na hali sa satelayt, pareho nang inanunsyo kan JTWC asin JMA an pagigin saro ng bagyo ni Clara na mas kaskas pang nagkukusog. Sa katahawi kan aldaw nin Setyembre 19, itinaas na kan JTWC an kusog ni Clara sa 210 km/h (130 mph) o kaparehas kan sarong low-end Category 4 na kusog sosog sa Saffir-Simpson Hurricane Wind Scale (SSHWS) kan Estados Unidos. Sa puntong ini, an mga hurricane hunters nakasukol na nin barometric pressure na 924 mbar (27.3 inHg). Sa ibong kaini, nakaestimar an JMA nin dikit-diperensyang langkaw kan pwersang may sukol na 925 mbar (27.3 inHg). Kan 18:00 UTC nin Setyembre 19, estimado kan JTWC an pinakamakusog na duros na nasa 225 km/h (140 mph) mantang ang JMA igwang estimadong kusog na nasa 185 km/h (115 mph). Saktong 22:00 UTC, an bagyo padalian na naghugpa sa norteng poro kan Luzon mantang mantenido an dating kusog asin siring man na uminagi sa 40 km (25 mi) norte kan Calayan.